作者:皎然
標題:答蘇州韋應物郎中
內容:詩教殆淪缺，庸音互相傾。忽觀風騷韻，會我夙昔情。蕩漾學海資，鬱為詩人英。格將寒松高，氣與秋江清。何必鄴中作，可為千載程。受辭分虎竹，萬裡臨江城。到日掃煩政，況今休黷兵。應憐禪家子，林下寂無營。跡隳世上華，心得道中精。脫略文字累，免為外物攖。書衣流埃積，硯石駁蘚生。恨未識君子，空傳手中瓊。安可誘我性，始願愆素誠。為無鸑鷟音，繼公雲和笙。吟之向禪藪，反愧幽松聲。